Oficiālais Vēstnesis L 331 , 23/12/1999 Lpp. 0055 - 0056



Komisijas Regula (EK) Nr. 2760/1999 (1999. gada 22. decembris), ar kuru groza Regulu (EEK) Nr. 3149/92, ar ko nosaka sīki izstrādātus noteikumus pārtikas piegādei no intervences krājumiem vistrūcīgākajām personām Kopienā EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1987. gada 10. decembra Regulu (EEK) Nr. 3730/87, ar ko nosaka vispārīgus noteikumus pārtikas piegādei no intervences krājumiem izraudzītām organizācijām sadalei vistrūcīgākajām personām Kopienā [1], kurā jaunākie grozījumi izdarīti ar Regulu (EK) Nr. 2535/95 [2], un jo īpaši tās 6. pantu, tā kā: (1) Komisijas Regulas (EEK) Nr. 3149/92 [3], kurā jaunākie grozījumi izdarīti ar Regulu (EK) Nr. 267/96 [4], 4. pantā noteikti sīki izstrādāti noteikumi uzaicinājumiem uz konkursu, ko dalībvalstīs rīko, lai īstenotu gada plānu. Būtu skaidri jānosaka, ka šajos uzaicinājumos jāiekļauj visi vajadzīgie noteikumi par piegāžu nodošanu, un būtu jāparedz, ka samaksu par tām pielāgo, balstoties uz atbilstību noteiktajām prasībām vai citādi. (2) Regulas (EEK) Nr. 3149/92 6. pantā noteikts, ka transporta izmaksas ir jāatlīdzina, izmantojot vienotas likmes, kas noteiktas minētās regulas pielikumā. Ņemot vērā pieredzi, tāda likmju noteikšana vairs nav piemērota, un transporta izmaksas ir jāatlīdzina, balstoties uz pienācīgi pamatotām faktiskajām izmaksām, ko nosaka konkursa kārtībā saskaņā ar minētās regulas 4. panta 3. punktu. Tomēr būtu jānorāda, ka izmaksas, kas rodas, transportējot starp labdarības organizācijas noliktavām un izdales vietām, atlīdzina, pamatojoties uz pierādījumiem. (3) Ja plāna īstenošanai nepieciešamie produkti nav pieejami vienā vai vairākās dalībvalstīs, tad Kopienā būtu jāorganizē uzglabāto produktu pārvešana saskaņā ar Regulas (EEK) Nr. 3149/92 7. pantu. Lai pilnveidotu vadību, šī pārvešana būtu jāorganizē īstenošanas gada sākumā, un būtu jāparedz vajadzīgie pielāgojumi. (4) No intervences krājumiem izņemtās liellopu gaļas uzskaites vērtība uzskaitei ELVGF Garantiju nodaļā ir intervences cena, kam piemēroti dažādiem izcirtņiem noteiktie koeficienti; šie koeficienti jāgroza, pamatojoties uz mainītiem konversijas koeficientiem, kurus piemēro dažādiem izcirtņiem, jo īpaši atbilstīgi piedāvājumiem, kas atklāti ar nolūku vadīt šo produktu tirgu. (5) Būtu jāpievērš uzmanība dalībvalstu pienākumam veikt visus vajadzīgos pasākumus, lai nodrošinātu, ka gada plānu īsteno pareizi, un paredzētu pārkāpumus, ko reģistrē piegāžu laikā, un sodītu par tiem. (6) Šajā regulā paredzētie pasākumi ir saskaņā ar attiecīgo pārvaldības komiteju atzinumiem, IR PIEŅĒMUSI ŠO REGULU. 1. pants Ar šo Regulu (EEK) Nr. 3149/92 groza šādi: 1. Regulas 4. pantu papildina ar šādu 5. punktu: "5. Uzaicinājumā uz konkursu iekļauj piegādes norisei vajadzīgos noteikumus, jo īpaši attiecībā uz produktu kvalitāti, iepakojumu un marķējumu. Tur iekļauj arī noteikumu, ka tad, ja piegādei noteiktajā laikā reģistrētā produktu kvalitāte, iepakojums un marķējums neatbilst paredzētajam, tomēr neliedz preces pieņemt un izmantot, kā paredzēts, kompetentās iestādes var samazināt maksājamo summu." 2. Ar šādu tekstu aizstāj 6. panta 1. punktu: "1. Pēc attiecīgi pamatota pieteikuma katras dalībvalsts kompetentajai iestādei labdarības organizācijām, kuras ir izraudzītas produktus izdalīt, atlīdzina izmaksas, kas rodas, transportējot produktus dalībvalsts teritorijā no labdarības organizāciju noliktavām uz vietām, kur produktus izdala saņēmējiem." 3. Svītro 6. panta 2. punktu. 4. Ar šādu tekstu aizstāj 7. panta 1. punktu: "1. Ja produkti, kas iekļauti plānā, nav dabūjami no intervences dalībvalstī, kur šie produkti ir pieprasīti, tad Komisija saskaņā ar Regulas (EEK) Nr. 3730/87 6. pantā noteikto kārtību atļauj pārvest attiecīgo produktu no dalībvalsts, kur tas ir intervences krājumos, uz dalībvalsti, kur to izmantos plāna īstenošanai. Dalībvalsts, kas produktus saņem, publicē uzaicinājumu uz konkursu, lai iegūtu vislabvēlīgākos piegādes nosacījumus. Kopienas iekšējā transporta izmaksu apmēru naudā nosaka konkursa kārtībā, un to nevar samaksāt ar produktiem. Saistībā ar šo uzaicinājumu uz konkursu piemēro 4. panta 4. punktu." 5. Ar šādu tekstu aizstāj 7. panta 2. punkta pirmo teikumu: "Kopienas iekšējā transporta izmaksas sedz Kopiena un atmaksā dalībvalstij." 6. Šādu trešo daļu pievieno 9. pantam: "Dalībvalstis veic visus vajadzīgos pasākumus, lai nodrošinātu, ka plānu īsteno pareizi, un paredzētu pārkāpumus, un sodītu par tiem. Šajā nolūkā tās var apturēt uzņēmēju dalību konkursā atkarībā no katras kļūmes vai pārkāpuma smaguma, kas novēroti iepriekš veiktos darījumos vai citās līdzīgās darbībās." 7. Ar šādu tekstu aizstāj I pielikumu: " “PIELIKUMS A. Koeficienti, kas minēti 5. pantā: gaļas ar kauliem intervences krājumi: - liemeņa priekšējās ceturtdaļas: 0,35, - liemeņa pakaļējās ceturtdaļas 0,50. B. Koeficienti, kas minēti 5. pantā: gaļas bez kauliem intervences krājumi: Koeficients | Dalībvalstis | Dānija | Francija | Īrija | 2,0 | Mørbrad | Filet | Fillet | 1,3 | Filet | Faux–filet | Striploin | 1,0 | Inderlår | Tranche | Topsides | 0,7 | Yderlår | Semelle | Silversides | 0,7 | klump | Tranche grasse | Thick flank | 0,7 | Tyksteg | Rumsteak | Rumps | 0,7 | Entrecôte | Entrecôte | Forerib | 0,5 | Citas | Citas | Citas | " 8. Ar šo svītro II pielikumu. 2. pants Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1999. gada 22. decembrī Komisijas vārdā — Komisijas loceklis Franz Fischler [1] OV L 352, 15.12.1987., 1. lpp. [2] OV L 260, 31.10.1995., 3. lpp. [3] OV L 313, 30.10.1992., 50. lpp. [4] OV L 36, 14.2.1996., 2. lpp. --------------------------------------------------